b'\n_START_ARTICLE_\nReferendumas d\xc4\x97l Ignalinos atomin\xc4\x97s elektrin\xc4\x97s darbo prat\xc4\x99simo\n_START_PARAGRAPH_\nReferendumas d\xc4\x97l Ignalinos atomin\xc4\x97s elektrin\xc4\x97s darbo prat\xc4\x99simo \xe2\x88\x92 konsultacinio (patariamojo) pob\xc5\xabd\xc5\xbeio referendumas, vyk\xc4\x99s 2008 m. spalio 12 d. kartu su Seimo rinkimais. D\xc4\x97l nepakankamo balsavusi\xc5\xb3j\xc5\xb3 skai\xc4\x8diaus \xe2\x88\x92 jame dalyvavo ma\xc5\xbeiau kaip pus\xc4\x97 \xe2\x80\x93 48,43 procento turin\xc4\x8di\xc5\xb3 rinkim\xc5\xb3 teis\xc4\x99 ir \xc4\xafra\xc5\xa1yt\xc5\xb3 \xc4\xaf rink\xc4\x97j\xc5\xb3 s\xc4\x85ra\xc5\xa1us pilie\xc4\x8di\xc5\xb3, referendumas laikomas ne\xc4\xafvykusiu.\n_START_SECTION_\nReferendumo prie\xc5\xa1istor\xc4\x97\n_START_PARAGRAPH_\nSudarant Lietuvos prisijungimo 2004 m. prie Europos S\xc4\x85jungos sutart\xc4\xaf, joje buvo numatyta b\xc5\xabtina s\xc4\x85lyga - Ignalinos AE u\xc5\xbedarymas, paliekant galimyb\xc4\x99 statyti nauj\xc4\x85 - modernesn\xc4\x99 ir saugesn\xc4\x99. Nuo Nepriklausomyb\xc4\x97s atk\xc5\xabrimo 1990 m. Lietuvai taip ir nepavyko integruotis \xc4\xaf vakar\xc5\xb3 energetin\xc4\xaf tinkl\xc4\x85; 2000 m. ruden\xc4\xaf Rolando Pakso Vyriausyb\xc4\x97, kurioje dirbo ministrai Jonas Lionginas, Eugenijus Maldeikis, euroderybininkas Petras Au\xc5\xa1trevi\xc4\x8dius, nutrauk\xc4\x97 ankstesn\xc4\x97s vald\xc5\xbeios surengtus elektros tilt\xc5\xb3 tiesimo \xc4\xaf vakarus konkursus ir v\xc4\x97liau j\xc5\xb3 neatnaujino. Ignalinos AE pagamintos energijos perteklius pusvel\xc4\x8diui buvo atidavin\xc4\x97jamas Baltarusijai.\n_START_SECTION_\nPri\xc4\x97mimas\n_START_PARAGRAPH_\nIniciatyvin\xc4\x97 grup\xc4\x97 rinko pilie\xc4\x8di\xc5\xb3 para\xc5\xa1us d\xc4\x97l galimyb\xc4\x97s rengti referendum\xc4\x85, sprend\xc5\xbeiant Ignalinos AE darbo prat\xc4\x99simo klausim\xc4\x85. Nesurinkus reikalingo 300 t\xc5\xabkst. para\xc5\xa1\xc5\xb3 kiekio, referendumas gal\xc4\x97jo ne\xc4\xafvykti._NEWLINE_Reikalingas para\xc5\xa1\xc5\xb3 kiekis nebuvo surinktas, ta\xc4\x8diau Seimas nusprend\xc4\x97, kad referendumo reikalingas. 2008 m. liepos 14 d. parlamentarai pri\xc4\x97m\xc4\x97 sprendim\xc4\x85, pritardami referendumo iniciatyvai \xe2\x80\x9eu\xc5\xbe\xe2\x80\x9c balsavus 87 nariams.\n_START_SECTION_\nReferendumo klausimas\n_START_PARAGRAPH_\nReferendumo reng\xc4\x97jai suformulavo tok\xc4\xaf klausim\xc4\x85: Pritariu, kad Ignalinos atomin\xc4\x97s elektrin\xc4\x97s darbas b\xc5\xabt\xc5\xb3 prat\xc4\x99stas iki techni\xc5\xa1kai saugi\xc5\xb3 termin\xc5\xb3, bet ne ilgiau, negu kol bus pastatyta nauja atomin\xc4\x97 elektrin\xc4\x97.'